tartuNLP/wikipedia-smugri-20251201 huggingface dataset:
Agía Lávra

Agía Lávra (, ”Pyhä lavra”) eli "Agía Lávran luostari" (Μονή Αγίας Λαύρας, "Moní Agías Lávras") on ortodoksinen luostari Kalávrytan kunnassa Kreikassa. Sitä pidetään historiansa ansiosta itsenäisen Kreikan symbolisena syntypaikkana. Luostari sijaitsee vuoristossa noin viisi kilometriä Kalávrytan kaupungista lounaaseen.
Historia.
Agía Lávran luostarin perusti munkki Eugenios vuonna 961. Hän oli Athoksen Suuren lavran luostarin hermiitti, ja luostari oli alun perin Suuren lavran alaisuudessa. Tästä tulee myös luostarin nimi. Myöhemmin luostari itsenäistyi.
Luostari sijaitsi alun perin nykyisten luostarirakennusten lähellä paikassa, jota kutsutaan nimellä Palaiomonástiro. Turkkilaiset tuhosivat luostarin vuonna 1585, koska kreikkalaiset kapinalliset piileksivät siellä. Luostari rakennettiin uudelleen alemmaksi nykyiselle paikalleen vuonna 1689. Vuonna 1770 luostarin tuhosivat albanialaiset. Luostari on kärsinyt historiansa aikana myös lukuisista maanjäristyksistä.
25. maaliskuuta 1821 Patraksen piispa Germanos julisti luostarin kappelissa Marian ilmestyspäivän juhlassa alkaneeksi taistelun turkkilaisia vastaan. Kerrotaan, että luostarissa myös nostettiin Kreikan kansannousun lippu, ensimmäinen (tai ainakin ensimmäisiin kuulunut) Kreikan lippu. Tätä pidetään Kreikan vapaussodan alkupisteenä, ja kyseisestä päivästä on tullut myös Kreikan itsenäisyyspäivä. Myös luostari juhlii vuosittain samana päivänä.
Luostari tuhoutui vapaussodassa vuonna 1826, kun Ibrahim paššan joukot polttivat sen. Se rakennettiin uudelleen vuonna 1828. Luostari tuhoutui jälleen vuonna 1943 saksalaisten joukkojen poltettua sen, koska munkit eivät suostuneet hylkäämään paikkaa. Se rakennettiin uudelleen vuonna 1950. Nykyinen luostari on siis kolmas samalla paikalla oleva luostari. Vuonna 2011 luostarissa oli 10 asukasta.
Rakennus.
Luostari on rakennettu Aroánia-vuoren rinteelle noin 960 metrin korkeudelle, ja sieltä avautuu näköala Vouraïkós-joen laaksoon. Luostarin keskiössä oleva nykyinen pääkirkko eli katholikon on rakennettu vuonna 1585 ja edustaa athosvuorelaista tyyppiä. Se on omistettu Neitsyt Marian kuolonuneen nukkumiselle. Kirkon ympärillä ovat luostarin keljat. Sisäänkäynnin oikealla puolella on kappeli, joka toimi itsenäisyysjulistuksen paikkana. 
Luostarin museossa säilytetään vuonna 1821 nostettua ensimmäistä Kreikan lippua sekä piispa Germanoksen liturgisia esineitä. Luostarissa on myös muun muassa Katariina Suuren lahjoittama jalokivin koristeltu evankeliumikirja sekä lukuisia ikoneita, muita maalauksia ja koristeellisia puuleikkauksia. Luostarin kirjastossa on kirjaa ja muuta dokumenttia, joista vanhin on vuodelta 1502.
Elónan luostari

Elónan luostari (; myös "Elónin luostari") on ortodoksinen luostari Peloponnesoksen niemimaalla Kreikassa. Se sijaitsee Párnonas-vuorella Nótia Kynourían kunnassa Arkadiassa.
Luostari on perustettu alun perin 1300-luvulla paikalle, josta legendan mukaan löydettiin Neitsyt Mariaa esittänyt ikoni. Nykyiset rakennukset ovat pääosin myöhemmältä ajalta. Luostari on omistettu Neitsyt Marian kuolonuneen nukkumiselle. Luostari oli vuoteen 1972 saakka munkkiluostari ja tämän jälkeen se on toiminut nunnaluostarina. Vuonna 2011 luostarissa oli neljä asukasta.
Luostarirakennukset on rakennettu jyrkkään vuorenrinteeseen noin seitsemän kilometriä Kosmáksen kylästä pohjoiskoilliseen. Luostari juhlii vuosittain 15. elokuuta ja 21. marraskuuta.
Evangelístrian luostari (Skiáthos)

Evangelístrian luostari () eli "Neitsyt Marian ilmestyksen luostari" (Μονή Ευαγγελισμού της Θεοτόκου, "Moní Evangelismoú tis Theotókou") on ortodoksinen luostari Skiáthoksen saarella Kreikassa. Se sijaitsee noin viisi kilometriä pohjoiseen Skiáthoksen kaupungista lähellä Kalývian kylää.
Luostarin rakentaminen alkoi vuonna 1794 ja se valmistui vuonna 1806. Sen perustivat varhaisemman mutta autioituneen luostarin paikalle pappismunkki Nífon Chíokselta sekä Grigórios Chatzistamátis, ja se on omistettu Neitsyt Marian ilmestykselle. Luostari on ollut stauropegiaalinen vuodesta 1797. Syyskuussa 1807 Filikí Etaireían jäsenet, muun muassa Theódoros Kolokotrónis, Giánnis Stathás ja Andréas Miaoúlis, kokoontuivat luostarilla ja vannoivat siellä valan vapaudelle. Kerrotaan, että luostarilla myös ommeltiin ja siunattiin ensimmäinen (tai ainakin ensimmäisiin kuulunut) Kreikan lippu, jossa oli valkoinen risti sinisellä pohjalla.
Myöhemmin alkaneen Kreikan vapaussodan aikana 1820-luvulla luostari oli kapinallisten turvapaikkana ja myös rahoitti vapaustaistelua. Nykyisin luostari on Skiáthoksen merkittävin ja ainoa toiminnassa oleva luostari, ja koko Sporadien merkittävimpiä uskonnollisia kohteita. Vuonna 2011 luostarissa oli 28 asukasta.
Luostarissa on ristinmuotoinen pääkirkko eli katholikon sekä Johannes Kastajalle, Pyhälle Demetriokselle ja Elävöittävälle lähteelle ("Zoodóchos Pigí") omistetut kappelit. Luostarin yhteydessä toimii myös muun muassa kansanperinnemuseo museoituine oliivinpuristamoineen sekä pieni kirkollinen museo, jossa on kirkkovaatteita ja -astioita, ikoneita ja vanhoja evankeliumi- yms. kirjoja ja käsikirjoituksia.
Faneroménin luostari (Lefkas)

Panagía Faneroménin luostari () on ortodoksinen luostari Lefkaksen saarella Kreikassa. Se sijaitsee kukkulalla saaren pohjoisosassa lähellä Frýnin kylää, noin 3 kilometriä länteen Lefkaksen kaupungista.
Perimätiedon mukaan luostari on rakennettu vuonna 1634 paikalle, jossa oli antiikin aikana ollut Artemiille omistettu temppeli ja myöhemmin varhaiskristillinen Neitsyt Marialle omistettu kirkko. Ensimmäinen munkkien yhdyskunta olisi syntynyt paikalle jo vuonna 332. Myös luostari on omistettu Marialle, ja sen nimi viittaa tätä esittävän ikonin ”ilmituomiseen”. Luostari kunnostettiin vuonna 1734 ja uudelleen heti vuonna 1886 olleen tulipalon jälkeen.
Luostari on Lefkaksen merkittävin uskonnollinen keskus ja nykyisin saaren ainoa luostari, jossa on asukkaita. Sen yhteydessä toimii kirkollinen museo, jossa on muun muassa vanhoja ikoneita ja kirjoja.
Megáli Panagían luostari

Megáli Panagían luostari (, ”Suuren Neitsyt Marian luostari”) on ortodoksinen luostari Sámoksen saarella Kreikassa. Se sijaitsee saaren eteläosassa noin 1,5 kilometriä etelään Koumaradaíoin kylästä ja noin 10 kilometriä länteen Pythagóreiosta.
Luostari on perustettu vuonna 1586, ja se on saaren toiseksi vanhin luostari. Sen perustivat munkkiveljekset Neilos ja Dionysios. Luostari on omistettu Neitsyt Marian kuolonuneen nukkumiselle. Sanotaan, että luostari olisi rakennettu antiikin aikaisen Artemiin temppelin paikalle. Luostari oli merkittävässä osassa kreikkalaisen kulttuurin ylläpitäjänä saarella osmanivallan aikana.
Luostarin kirkko eli katholikon on rakennettu vuonna 1593. Se edustaa bysanttilaista tyyppiä, ja se on ristinmuotoinen ja varustettu kupolilla. Kirkkoon kuuluu apostoleille Pietari ja Paavali omistettu kappeli, joka on sen vanhin osa vuodelta 1587. Kirkossa on puusta kaiverrettu ikonostaasi, ja sen seinät on koristeltu seinämaalauksin.&lt;ref name="IS"/
Vuonna 2011 luostarissa oli 7 asukasta.
Odigítrian luostari

Odigítrian luostari () on ortodoksinen luostari Kreetan saarella Kreikassa. Se sijaitsee Faistóksen kunnassa lähellä Pigaïdákian ja Kaloí Liménesin kyliä.
Luostarin kirkon vanhimmat seinämaalaukset on ajoitettu 1300-luvulle, mutta varhaisimmat maininnat luostarista sekä muut varhaisimmat rakennukset ovat 1500-luvulta. Luostari on omistettu Neitsyt Maria ”Tiennäyttäjälle” (Hodegetria, nykykreikassa "Odigítria"). Luostarin läheltä on löydetty minolaisaikaisia hautoja. Kreikan vapaussodan aikaan vuonna 1821 alkaen luostarissa vaikutti munkki ja vapaustaistelija Ioásaf, joka tunnetaan myös nimellä Xopatéras (1788–1828). Kapinoinnin vuoksi turkkilaiset tuhosivat luostarin vuosina 1828 ja 1866. Myöhemmin luostari perustettiin uudelleen. Vuonna 2011 siinä oli 11 asukasta.
Luostari on rakennettu Asteroúsia-vuorten länsiosaan noin 250 metrin korkeudelle. Luostarirakennusten kokonaisuus muistuttaa ulkonäöltään linnoitusta, ja siinä on muun muassa vahva torni. Rakennus on aiemmin ollut ympäröity muureilla, ja osia niistä on edelleen jäljellä. Luostarin kirkko on kaksilaivainen, ja sen keskilaiva on omistettu Neitsyt Marian kuolonuneen nukkumiselle ja pohjoislaiva apostoleille Pietari ja Paavali. Aiemmin kirkossa oli myös Pyhälle Fanuriokselle (Fanouriokselle) omistettu etelälaiva, mutta se ei ole säilynyt. Kirkko ja sen nartheks on koristeltu seinämaalauksilla ja kreetalaisen koulukunnan ikoneilla. Luostarin oliivinpuristamo on 1600–1700-luvun asussaan. Pääosa rakennuksista on peräisin 1700- ja 1800-luvuilta.
Pentélin luostari

Pentélin luostari () on ortodoksinen luostari Pentélin kunnassa Attikassa Kreikassa. Se sijaitsee Pentéli-vuoren etelärinteessä noin 18 kilometriä Ateenan keskustasta koilliseen. Luostari on omistettu Neitsyt Marian kuolonuneen nukkumiselle.
Luostari on perustettu vuonna 1578. Sen perustaja oli Pyhä Timotheos Euriposlainen. Luostari oli lähes sen perustamisesta lähtien stauropegiaalinen eli suoraan Konstantinopolin alaisuudessa. Vuodesta 1858 se on kuulunut Ateenan hiippakunnan alaisuuteen. Osmanivallan aikana luostari omisti paljon maita Pentéli-vuoren alueella ja muualla Attikassa. Luostari tuhoutui venetsialaisten ja turkkilaisten sodan aikana 1688–1690 ja toisen kerran Kreikan vapaussodan aikana vuonna 1821. 2010-luvulla luostarin kirjoissa oli 58 munkkia ja siellä asui pysyvästi 17 munkkia.
Luostari on rakennettu noin 430 metrin korkeudelle. Se muistuttaa ulkoapäin korkeine muureineen ja raskaine portteineen linnoitusta. Luostarin pääkirkko eli katholikon edustaa jälkibysanttilaista tyyliä. Luostarirakennuksissa on tilaa 120 munkille. Luostariin kuuluu myös museo sekä kirjasto.
Pyhän Gerasimoksen luostari

Pyhän Gerasimoksen luostari () on ortodoksinen luostari Kefalonián saarella Kreikassa. Se on omistettu Pyhälle Gerasimokselle, joka on Kefalonián suojeluspyhä. Luostari sijaitsee Omalássa lähellä Valsamátan kylää.
Pyhän Gerasimoksen luostari sijaitsee samalla paikalla, johon Gerasimos perusti ”Uudeksi Jerusalemiksi” kutsumansa nunnaluostarin vuonna 1560 kunnostamalla varhaisemman Neitsyt Marialle omistetun luostarin. Hän kuoli vuonna 1597 ja hänet julistettiin pyhäksi vuonna 1622. Luostari on sittemmin rakennettu uudelleen. Pyhän Gerasimoksen luostari on saaren merkittävin uskonnollinen ja pyhiinvaelluskohde ja merkittävimpiä kulttuurinähtävyyksiä. Vuonna 2011 luostarissa oli 15 asukasta.
Luostarin kirkko on uusi ja koristeltu rikkaasti muun muassa seinämaalauksin. Luostarin alapuolella on luola, jossa Pyhä Gerasimos asui, ja pihalla tämän istuttama vanha plataanipuu. Luostarissa on myös tämän hauta ja pyhäinjäännöksiä varten tehty rakennus, jossa jäännökset ovat lasiarkussa. Luostari juhlii vuosittain 16. elokuuta sekä 20. lokakuuta.
Valsamítiksen Pyhän Georgioksen luostari

Valsamítiksen Pyhän Georgioksen luostari tai "Varsamítiksen Pyhän Georgioksen luostari" () on ortodoksinen luostari Amorgóksen saarella Kreikassa. Se sijaitsee noin 4,5 kilometriä Amorgóksen kylästä eli Chórasta lounaaseen Arkesíniin johtavan tien varressa.
Luostari on perustettu bysanttilaisella ajalla. Paikalla on mahdollisesti ollut kirkko jo varhaiskristillisellä ajalla, ja joidenkin viitteiden perusteella paikalla olisi ollut jo antiikin aikana Apollonille omistettu pyhäkkö. Nykyinen luostarirakennus on peräisin 1500-luvulta. Luostari on Chozoviótissan luostarin alaisuudessa ja omistettu Pyhälle Georgiokselle.
Luostari edustaa arkkitehtuuriltaan valkoiseksi kalkittua kykladista tyyliä. Luostarin kirkko on kolmilaivainen ja holvikattoinen basilika, ja sen seinämaalaukset ovat 1700-luvulta. Luostarin lähellä on vanha vesimylly sekä venetsialaisaikaisen tornin rauniot. Luostarin läheisyydessä kasvaa paljon harmaaminttua (kreikaksi "vársamos"), josta luostarin Pyhä Georgios on saanut lisänimensä.
Oraakkeli.
Luostari sijaitsee paikassa, jossa on paljon lähteitä ja vesivirtoja. Luostarin ominaispiirteet samoin kuin antiikin aikainen pyhäkkö liittyvät juuri sen veteen. Paikalla oli jo antiikin aikana mahdollisesti Apollonin vesioraakkeli. Toiminta vaikuttaa jatkuneen luostariaikana. Vesioraakkeli toimi niin, että luostarissa asunut Chozoviótissan luostarin munkki täytti oraakkelilta neuvoa kysyneille astiaan vettä lähteestä, päätellen samalla erilaisia ennusmerkkejä muun muassa veden kirkkaudesta ja siinä mahdollisesti olleista aineksista, kuten kasvien lehdistä tai hyönteisistä.
Oraakkeli oli Amorgóksella ja lähisaarilla hyvin suosittu, ja sanotaan, etteivät amorgóslaiset solmineet avioliittoja tai kauppoja tai tehneet muuta merkittävää ilman, että olisivat ensin kysyneet asiasta oraakkelilta. Thíran, Amorgóksen ja saarten hiippakunnan piispa kielsi oraakkelitoiminnan vuonna 1967, ja vesilähde tukittiin sementillä. Tämä ei kuitenkaan onnistunut lopettamaan vuosisataista käytäntöä ainakaan heti, sillä paikalliset tekivät sementtiin reiän, jonka jälkeen ennusmerkit tunteneet maallikot jatkoivat toimintaa salaa niin kauan kuin vielä elivät.
Vlachérnan luostari

Vlachérnan luostari () on ortodoksinen luostari Korfun saarella Kreikassa. Se sijaitsee pienellä saarella Chalikiópouloksen laguunin suulla, aivan Korfun lentokentän kiitotien eteläpäässä.
Luostari on perustettu viimeistään 1600-luvulla, sillä sen kirkko on rakennettu vuonna 1685. Vanhin hautakivi saarella on vuodelta 1758. 1700- ja 1800-lukujen taitteessa saari kuului säveltäjä Nikólaos Mántzarokselle. Luostari oli nunnaluostari, mutta taantui 1800-luvulla. Siinä ei ole ollut asukkaita sitten 1980-luvun. Luostari on omistettu Blakhernain Neitsyt Marialle ("Panagía Vlachernón").
Luostarin saari on yhdistetty Korfun pääsaareen sillalla. Myös lähellä olevalla Pontikonísin saarella on luostari. Nykyisin luostarisaaret ovat yhdessä yksi Korfun ikonisimpia ja kuvauksellisimpia kohteita, ja suosittu nähtävyys.
Vrontianín luostari

Vrontianín luostari () eli Vrontáksen luostari (Μονή Βροντά, "Moní Vrontá"; myös "Vrontán luostari") on ortodoksinen luostari Sámoksen saarella Kreikassa. Se sijaitsee saaren pohjoisosassa lähellä Vourliótesin ja Kokkárin kyliä.
Luostari on Sámoksen vanhin. Sen perustivat munkkiveljekset Iákovos ja Makários vuonna 1566 varhaisemman luostarin paikalle. Luostari on omistettu Neitsyt Marian syntymälle. Sen lisänimen arvellaan tulevan joko maita alueella omistaneesta Vrontáksen suvusta tai vuoriston ukkosista (kreik. "vrontí"). Vuonna 2011 luostarissa oli 16 asukasta.
Luostari on rakennettu vuorenrinteeseen noin 458 metrin korkeuteen. Luostarin kirkko eli katholikon on useampilaivainen ja varustettu kupolilla. Sitä ympäröi neliönmuotoinen luostarirakennus, jossa on kahdesta kolmeen kerrosta. Osa tästä rakennuksesta tuhoutui vuoden 2000 suurten metsäpalojen aikaan, ja sitä on kunnostettu.
Ypsilóksen luostari

Ypsilóksen luostari (; myös "Ypsiloún luostari") eli Johannes Teologin luostari (Μονή Αγίου Ιωάννη του Θεολόγου, "Moní Agíou Ioánni tou Theológou") on ortodoksinen luostari Lesboksen saarella Kreikassa. Se sijaitsee saaren länsiosassa lähellä Ántissan kylää, noin 81 kilometriä länteen Mytilínistä.
Luostari on perimätiedon mukaan perustettu bysanttilaisella kaudella ennen vuotta 800. Aiemmin se on tunnettu Kórakaksen luostarina. Luostarin varhaisista vuosista tiedetään kuitenkin vähän, ja se on todennäköisesti hylätty jossain vaiheessa ja perustettu uudelleen jälkibysanttilaisella ajalla. Luostarin nykyinen nimi "Ypsilós" viittaa luostarin sijaintiin korkealla paikalla, ja on peräisin 1700-luvulta. Vuonna 2011 luostarissa oli 19 asukasta.
Luostari on rakennettu Órdymnos-vuoren huipulle noin 634 metrin korkeuteen. Vuori on muinainen tulivuori ja sijaitsee lähellä Lesboksen kivettyneen metsän aluetta. Luostarin kirkko ja luostarirakennukset ovat saavuttaneet muotonsa vuosisatojen aikana. Kirkko on koristeltu seinämaalauksilla vuonna 1684. Nykyisen ulkoasunsa kirkko on saanut vuonna 1832. Luostarin kirjastossa on muun muassa vanhoja käsikirjoituksia.
Topias Wiena

Topias Wiena (s. 10. toukokuuta 1996 Kemi) on suomalainen jalkapalloilija, joka edustaa Veikkausliigassa pelaavaa PS Kemi Kingsiä. Hän on pelipaikaltaan hyökkääjä. 
FC Kemin kasvatti Topias Wiena siirtyi kaudella 2012 Tornion Pallo -47:n riveihin ja pelasi seuraavat kolme kautta Kakkosta. Kaudella 2016 PS Kemin noustua Veikkausliigaan Wiena siirtyi kemiläisseuran riveihin. Topias Wiena pelasi ensimmäisen Veikkausliigapelin 26. syyskuuta 2016 Kuopiossa KuPS-PS Kemi - ottelussa. Kaikkiaan tilillä on kausina 2016-2017 kolme Veikkausliigaottelua.
Tempest (videopeli)

Tempest on Atarin kehittämä ammuntapeli, joka on julkaistu vuonna kolikkopelinä ja useille mikrotietokoneille.
Peli käytti Atarin "Color-Quadrascan" vektorigrafiikkanäyttöä.
Kolikkopelin on ohjelmoinut David Theurer. Pelin konseptina oli tehdä ensimmäisen persoonan versio "Space Invaders" -pelistä.
Populaarikulttuurissa.
Peli esiintyy Rush-yhtyeen musiikkivideolla "Subdivisions" sekä Ernest Clinen kirjassa "Ready Player One".
Eduar Zea

Eduard Stihivinson Zea Chávez (s. 19. tammikuuta 1990 Quibdó, Kolumbia) on kolumbialainen jalkapalloilija, joka edustaa Veikkausliiga-seura PS Kemiä vuoden sopimuksella kaudella 2017. Hänen pelipaikkansa on puolustus.
Ennen Suomeen siirtymistään Edurad Zea on pelannut Kolumbian pääsarjaa. Ensin hän pelasi kasvattajaseurassaan Deportes Quindío ja lainalla kahdessa muussa pääsarjaseurassa kausina 2009-2014. Sen jälkeen hän siirtyi Yhdysvaltoihin United Soccer League-sarjaan (UCL) eli maan kolmanneksi korkeimmalle sarjatasolle kausiksi 2015-2016 seuranaan Phoenix Rising FC. Pelattuaan kauden 2016 Kolumbiassa Zea siirtyi Suomen pääsarjaan. 
Zea siirtyi Suomeen keväällä 2017 PS Kemin Veikkausliiga-joukkueeseen kautta 2017 koskevalla sopimuksella.
Stålarm

Stålarm oli suomalainen aatelissuku, joka tunnetaan 1300-luvulta lähtien. Suku sammui 1736. Suvun kantatila oli Kiialan kartano.
Suvun ensimmäinen tunnettu edustaja Niilo Faderinpoika eli 1300-luvun loppupuolella ja oli Johannes Messeniuksen mukaan valtaneuvos, asema joka hänen pojanpojan pojanpojan pojallaan, Eerik Arvidinpoika Stålarmilla (kuollut 1569) joka tapauksessa oli. Eerikin poika Arvid Stålarm toimi Suomen käskynhaltijana 1597–1599.
Suku sammui miehenpuolelta maaherra, hovioikeudenpresidentti Axel Eriksson Stålarmin (1630–1702) myötä, naisenpuolelta hänen tyttärensä Vendelan kuollessa 1736.
Edwin Salazar

Edwin Ernesto Salazar Ruiz (s. 6. elokuuta 1991 Kolumbia) on kolumbialainen jalkapalloilija, joka edustaa Veikkausliiga-seura PS Kemiä vuoden sopimuksella kaudella 2017. Hänen pelipaikkansa on hyökkääjä.
Ennen Suomeen siirtymistään Salazar on pelannut Kolumbian toiseksi korkeimmalla sarjatasolla pelaavan Orsomarso SC:n riveissä. 
Salazar siirtyi Suomeen keväällä 2017 PS Kemin Veikkausliiga-joukkueeseen kautta 2017 vuoden mittaisella lainasopimuksella.
Halimah Yacob

Halimah binti Yacob (s. 23. elokuuta 1954) on singaporelainen poliitikko ja Singaporen kahdeksas presidentti. Halimah opiskeli oikeustiedettä Singaporen kansallisessa yliopistossa ja aloitti työuransa Singaporen ammattijärjestöjen keskusliiton National Trades Union Congressin tehtävissä vuonna 1978. Halimah valittiin Singaporen parlamenttiin vuonna 2001. Halimah valittiin Singaporen ensimmäiseksi naispresidentiksi vuoden 2017 presidentinvaalissa.
Halimah on etniseltä taustaltaan malaijilais-intialainen ja on uskonnoltaan muslimi.
MGM-13 Mace

Martin MGM-13 Mace on yhdysvaltalainen risteilyohjus NATO-joukkojen käyttöön. Ohjusaseen taistelukärkeen saattoi sijoittaa joko yhdinräjähteen tai tavanomaisen konventionaalisen räjähdepanoksen. Ohjuksen palvelusura kesti vuodet 1959–1969 ja siitä oli käytössä kaksi eri kehitysversiota A ja B. MGM-13 Macen korvasi MGM-31 Pershing, joka on ballistinen ohjustyyppi.
Brittiläisvalmisteisen Blue Steel- stand off-tyyppisen ohjuksen tavalla, Mace saattoi kuljettaa yhden "W28"-lämpöydinkärjen, jonka tuhovoima on 1,2 megatonnia. 8 200 kg:n laukaisumassan omaava ohjus oli sekin edeltäjänsä MGM-1 Matadorin tapaan kaksivaiheinen. Allison J33-A41 suihkumoottori oli matkamoottorina ja se antoi 23 kN työntövoiman.
MGM-13/CGM-13/TM-76 Mace-ohjuksen suunnistusjärjestelmä oli A-versiossa "ATRAN", mutta B-versiossa inertiasuunnistus. Mace omasi kaksinkertaisen kantomatkan edeltäjäänsä, Martin Matadoriin nähden. Mace B:n kantama on 2 250 km, se lensi edeltäjäänsä 100 km/h nopeammin (n. 1 050 km/h), sekä kykeni muuttamaan lentokorkeuttaan. Lisäksi Macen ohjausjärjestelmä oli tarkempi ja parempi. Kuitenkin Macen yksikköhinta, 452 000 US:n dollaria, oli enemmän kuin kolminkertainen (noin 3½ x) Matadoriin nähden.
Ihmeidentekijä

Ihmeidentekijä ("The Miracle Worker") on Arthur Pennin ohjaama yhdysvaltalainen draamaelokuva vuodelta 1962. Kuurosokeasta Helen Kelleristä ja hänen opettajastaan Anne Sullivanista kertova elokuva perustuu William Gibsonin samannimiseen näytelmään, josta kirjailija itse laati elokuvasovituksen. Päärooleja näyttelevät Anne Bancroft ja Patty Duke.
"The New York Timesin" kriitikot valitsivat "Ihmeidentekijän" vuonna 2004 yhdeksi kaikkien aikojen tuhannesta parhaasta elokuvasta maailmassa.
Per Glimstedt

Peter ”Per” Gustaf Glimstedt (13. huhtikuuta 1871 Tukholma – 28. helmikuuta 1918 Heinola) oli ruotsalainen upseeri, joka osallistui Suomen sisällissotaan valkoisten joukoissa ja kaatui Heinolan taistelussa. Hän oli ensimmäinen sisällissodassa kaatunut ruotsalainen vapaaehtoinen.
Sotilasura.
Lakimiesperheeseen syntynyt Glimstedt palveli Götan henkivartiokaartissa vuoteen 1893 saakka, jonka jälkeen hän oli 1894–1898 Kongon vapaavaltion armeijassa. Afrikasta palattuaan Glimstedt palveli jälleen Götan henkivartiokaartissa, kunnes vuonna 1911 lähti Ruotsin armeijan lähettämän upseeriryhmän mukana santarmilaitoksen kouluttajaksi Persiaan. Sen päällikkönä oli niin ikään Suomen sisällissotaan valkoisten puolella osallistunut everstiluutnantti Harald Hjalmarson. Palattuaan Ruotsiin 1914 Glimstedt palveli majurina Ruotsin henkivartiokaartin krenatööreissä.
Helmikuussa 1918 hän lähti vapaaehtoisena Suomen sisällissotaan, jossa Glimstedt toimi Hjalmarsonin ryhmän komppanianpäällikkönä. Hän kaatui Heinolan ensimmäisessä taistelussa 28. helmikuuta johtaessaan punaisten selustaan kiertänyttä osastoa. Glimstedtin kerrotaan pudonneen jäihin matalassa rantavedessä ja nousseen kuivattelemaan varusteitaan Jyrängönvirran sillalle, jolloin punaiset ampuivat hänet. 
Sanomalehtitietojen mukaan Glmistedtin ruumis jäi aluksi punaisten haltuun, mutta sodan päätyttyä se toimitettiin toukokuun lopussa juhlallisessa saattueessa Ahvenanmaan kautta Ruotsiin ja haudattiin sotilaallisin menoin Tukholmaan.
Yön siirrot

Yön siirrot ("Night Moves") on Arthur Pennin ohjaama yhdysvaltalainen jännityselokuva vuodelta 1975. Sen on käsikirjoittanut Alan Sharp, ja pääosissa näyttelevät Gene Hackman ja Jennifer Warren. Tarinassa ikääntynyt filmitähti palkkaa yksityisetsivän etsimään kadonnutta tytärpuoltaan.
"The New York Timesin" kriitikot valitsivat "Yön siirrot" vuonna 2004 yhdeksi kaikkien aikojen tuhannesta parhaasta elokuvasta maailmassa.
Juoni.
Työlleen omistautunut yksityisetsivä (Hackman) on eroamassa antiikkikauppiasvaimostaan (Susan Clark), jonka uskottomuuden mies on työnsä ohella saanut selville. Etsivä saa toimeksiannon alkoholisoituneelta entiseltä filmitähdeltä (Janet Ward), jonka teini-ikäinen tytär (Melanie Griffith) on karannut kotoa. Jäljitystyö vie etsivän Floridaan, jossa asiat mutkistuvat koska kaikki ei ole sitä, miltä näyttää.
Sápmi, vuoi Sápmi!

Sápmi, vuoi Sápmi! on Nils-Aslak Valkeapään ja Ingor Ántte Áilu Gaupin albumi, joka julkaistiin vuonna 1982.
Kappaleet.
Kaikki kappaleet Ingor Ántte Áilu Gaup.
Major League Baseball -kausi 1944

Major League Baseball -kauden 1944 päätteeksi pelatussa World Series -ottelusarjassa kohtasivat paikalliskilpailijat St. Louis Cardinals ja St. Louis Browns, joista jälkimmäinen varmisti liigavoittonsa viimeisellä kierroksella voittamalla New York Yankeesin 5–2 Detroit Tigersin samalla hävitessä Washington Senatorsille 1–4. Cardinals puolestaan oli liigassaan ylivoimainen 105:llä voitolla. Kaikki kuusi mestaruusottelua pelattiin Sportsman's Parkilla. &lt;br&gt;Kahdestoista MLB:n All-Star -ottelu pelattiin Forbes Fieldilla, Pittsburghissa, PA, 11. heinäkuuta 1944. National League voitti ottelun juoksuin 7–1.
Apfelschorle

Apfelschorle on suosittu virvoitusjuoma Saksassa, Itävallassa ja Sveitsissä. Juoma koostuu hiilihapotetusta kivennäisvedestä ja omenamehusta. Se sisältää vähemmän kaloreita, ja on vähemmän makea kuin puhdas omenamehu. Kaupassa myytävä juoma sisältää yleensä 55 tai 60 prosenttiyksikköä mehua.
H-55

H-55 (; ) on neuvostoliittolainen ilmasta laukaistava pitkän kantaman risteilyohjus, joka voidaan varustaa ydinkärjellä. Ohjuksen kehitys alkoi vuonna 1971 ja valmistus 1981.
Ulkoisesti ohjus muistuttaa RK-55:tä, johon länsimaiset tiedustelulähteet olettivat sen aluksi virheellisesti suoraan perustuvan.
Venäläisistä koneista, jotka ovat sen kanssa yhteensopivia Tu-160 voi kuljettaa 12 ohjusta, Tu-95 6 tai 16 ohjusta riippuen versiosta ja Su-34 yhden.
Versiot.
Ohjuksesta on useita versioita:
Lisäksi Iranilla on käytössään Soumar ja Meshkat -versiot ohjuksesta. Kiinalaisen CJ-10:n on arvioitu perustuvan H-55:n tekniikkaan.
Iran ja Kiina saivat 2000-luvun alussa 12 kappaletta H-55-ohjuksia Ukrainasta ilman ydinkärkiä. Niiden viennistä syytettiin kansainvälistä rikollisjärjestöä. Ukraina palautti neuvostoliittolaiset ydinaseet vuonna 1996 ja romutti H-55-ohjusta käyttämään kykenevät koneensa.
Lettovilla

Lettovilla ("Eriophorum latifolium") on monivuotinen suolla kasvava sarakasvilaji. Suomessa se kasvaa lähinnä kalliopohjailla lettosoilla ja runsaimmin sitä on Kuusamossa.
Ulkonäkö ja koko.
Lettovilla on löyhästi mätästävä tuulipölytteinen ruohokasvi. Se kasvaa 60–80 senttimetriä korkeaksi. Se muistuttaa muista suovilloista luhtavillaa tai hoikkavillaa, joilla on myös useita tähkiä samassa varressa. Näistä lajeista lettovillalla niitä on keskimäärin runsain lukumäärä.
Lettovillan juurakko on rönsytön. Varsi on noin 2 millimetriä paksu, pysty, jäykkä, täyteinen ja alaosastaan tylpästi kolmisärmäinen. Tyvitupet ovat ruskehtavat, ilman punaista väriä. Lehdet ovat ruodittomat, tupelliset, vartta lyhyemmät, 3,5–5 mm leveät, litteät ja kellanvihreät. Ylin kasvulehti on varren puoliväliä ylempänä, kukinnon tyvellä 2–3 tukilehteä.
Kukinto on varren latvassa, yleensä 5–8-tähkäinen, tähkäperät enintään 6 cm pitkät ja karheat. Kukat ovat kaksineuvoisia, tähkäsuomujen hangoissa. Tähkäsuomut ovat 4–5 mm pitkiä, mustahkoja tai ruskehtavia, kapealti kalvolaitaisia, yksisuonisia. Kukassa on yli kymmenen karvoiksi pitenevää kehäsukasta, sukaset ovat lopulta noin 2,5 cm pitkät, kärjestä nystyiset ja valkoiset. Tupsu pysyy pitkään siistinä. Hedelmä on pähkylä, joka on litteä ja kolmisärmäinen. Lettovilla kukkii kesä-heinäkuussa.
Levinneisyys.
Lettovillaa esiintyy suurimmassa osassa Euroopan maista ja lisäksi Turkissa ja Kaukasiassa.
Esiintyminen Suomessa.
Suomessa lettovillaa esiintyy koko maassa, se on kuitenkin maan eteläosassa alun perin harvinainen ja edelleen taantunut. Se kasvaa erilaisilla lettoisilla soilla.
Elinympäristö.
Lettovilla kasvaa letoilla, lettorämeillä, lettoniityillä, lähteiköillä ja ojissa. Kalkinsuosija.
Ruostevilla

Ruostevilla ("Eriophorum russeolum") on suovilloihin kuuluva monivuotinen sarakasvilaji.
Ulkonäkö.
Ruostevilla kasvaa 30–50 senttimetriä korkeaksi. Juurakko on vaakasuuntainen, suikertava. Varsi on noin yhden millimetrin paksu, pysty ja täyteinen. Puolivälissä vartta on yleensä lavaton tuppi. Tyvitupet ovat harmaanruskeat–punertavat. Lehdet ovat ruodittomat, vartta lyhyemmät, 1–1,5 mm leveät, kourumaiset tai kolmisärmäiset. Kukinto on vastakartion muotoinen tähkä, joka sijaitsee yksittäin varren latvassa. Kukat ovat kaksineuvoisia, tähkäsuomujen hangoissa. Tähkäsuomut ovat kolmiomaisia, ruskehtavia tai tummanharmaita, kärjestä leveälti läpikuultavan kalvolaitaisia. Kukassa on yli kymmenen karvoiksi pitenevää kehäsukasta, sukaset ovat lopulta jopa 3,5 cm pitkät ja väriltään ruosteenruskeita, joskus valkoisia. Muista suovilloista ruostevilla muistuttaa eniten töppövillaa.
Esiintyminen Suomessa.
Suomessa ruostevillaa esiintyy Lapissa, pohjoisosassa yleisenä. Se kasvaa aapasoiden rimmissä, rantasoistumilla ja ojissa.
Räjähdelinssi

Räjähdelinssi on eräs keskeinen ydinpommin rakennustapa, missä ydinräjähteen ketjureaktio laukaistaan sisäänpäin. Siinä aiheutuu imploosio, jossa samalla kriittinen massa täyttyy. Fissiopommin eniten käytettyjä konstruktioita on laukaista fissiili Pu-239 materiaali räjähdelinssien eli räjähdekiilojen avulla. Siinä fissiili materiaali on saatettu onttoon pallomaiseen muotoon. Räjähdelinssi on materiaalin ulkopuolella, täysin symmetrisesti aseteltuna, sillä epäsymmetrinen pommin asetelma on laukaisukyvytön. Pommiin käytetyissä räjähteissä vuorottelevat sekä niin kutsuttu nopea että hidas räjähdetyyppi, esimerkiksi RDX: aa sekä baratolia vuorovälein vaihdellen. Näillä on erilainen etenemisnopeus, jolloin aiheutuu sisäänpäin suuntautuva symmetrinen sokkiaalto. Useat asiakirjat tulivat täysin julkisiksi, siltä osin mitä atomipommin konstruktioon vaaditaan, vuosina 1954-1964. Neuvostoliitto laukaisi oman Joe-1:nsä vuonna 1949.
Linssin kiilojen määrä voi vaihdella, esimerkiksi Fat Man -pommi oli 96-kiilainen. Sen sytyttämiseen eli detonointiin vaadittiin 5 000 voltin jännite. Pokhran-1:n "Hymyilevä Buddha" oli 12-kiilainen ja Blue Danube 32-kiilainen. Myöhemmin otettiin käyttöön vähempikiilaisia räjähdelinssejä pommin rakenteen keventämiseksi.
Lopuksi linssien ulkopuolella on fission kestoa pitkittävä suojavaippa ja plutonium-pallon sisällä ionisaation lähde. Pommin sytytys on yleensä sähköinen eli sähköä käyttävä, jolloin paristoja tarvitaan voimanlähteeksi tähän. Lisäksi pommi sisältää turvatekijöitä lisääviä varmistin-mekanismeja.
Norwegian Air Argentina

Norwegian Air Argentina oli norjalaisen halpalentoyhtiö Norwegian Air Shuttlen argentiinalainen tytäryhtiö. Se perustettiin tammikuussa 2017. Norwegianin johtokunta hyväksyi uuden tytäryhtiön perustamisen toukokuussa 2017, ja Argentiinan viranomaiset myönsivät sille toimiluvan joulukuussa 2017.
Norwegian Air Shuttlen suunnitelmissa oli siirtää Argentiinaan kuudesta kymmeneen Boeing 737-800- ja 737 MAX 8 -konetta, joilla se aikoi lentää sekä kotimaan että ulkomaan reitti- ja tilauslentoja. Koneet oli aikomus rekisteröidä Argentiinan rekisteriin. Norwegian Air Argentinalla suunniteltiin olevan kahdesta kolmeen solmukohtaa. Harkinnassa olivat ainakin Buenos Aires, Córdoba ja mahdollisesti Mendoza. Norwegian Air Argentina sai Argentiinan viranomaisilta luvan lentää 152 reitillä, joista 72 oli Argentiinan sisäisiä ja 80 ulkomaanlentoja.
Yhtiö sai ensimmäisen lentokoneensa tammikuussa 2018. Lippujen myynti alkoi syyskuussa 2018, ja ensimmäisen lentonsa yhtiö lensi 16. lokakuuta 2018.
Osana emoyhtiö Norwegian Air Shuttlen uutta strategiaa kannattavuuden parantamiseksi Norwegian Air Argentinan toiminnot myytiin 4. joulukuuta 2019 JetSmart Argentina -helpalentoyhtiölle. Norwegianin brändi poistuu Argentiinan sisäisestä liikenteestä muutaman kuukauden mittaisen siirtymäajan kuluessa. Yhtiön kolme Boeing 737-800 -konetta eivät kuulu kauppaan. Ne palautuvat Norwegianin Euroopan liikenteeseen ja niiden tilalle tulee JetSmartin Airbus A320 -koneita.
Laivasto.
Vuoden 2019 lopussa:
Kohteet.
Norwegian Air Argentina lensi syyskuussa 2019 seuraaviin kohteisiin:
Klemen Prepelič

Klemen Prepelič (s. 20. lokakuuta 1992 Maribor) on slovenialainen koripalloilija ja Euroopan mestari.
Ura.
Prepelič on pelannut kotimaansa lisäksi Turkissa, Saksassa ja Ranskassa. Hän voitti KK Union Olimpijan pelaajana Slovenian cup-mestaruuden vuonna 2013.
Prepelič on edustanut myös Slovenian miesten maajoukkuetta. Hän kuului maan turnauskokoonpanoihin vuoden 2014 MM-kilpailuissa, missä Slovenia sijoittui seitsemänneksi, ja vuosien 2015 ja 2017 EM-kilpailuissa. Vuoden 2017 EM-kilpailuissa Slovenia voitti Euroopan mestaruuden, maan historian ensimmäisen aikuisten EM-mitalin. Prepelič oli Serbiaa vastaan pelatun loppuottelun ratkaisuhahmoja 21 pisteellään.
Stanytsja Luhanskan piiri

Stanytsja Luhanskan piiri (, ) oli yksi vuoteen 2020 saakka voimassaolleista Ukrainan Luhanskin alueen itäosan hallinnollisista piireistä. Piirin itäraja muodosti samalla Ukrainan Venäjän vastaisen rajan. Piirin hallinnollinen keskus oli Stanytsja Luhanskan kaupunkityyppinen taajama, joka on rautatien risteyspaikkakunta Donetsjoen pohjoisrannalla. 
Ukrainan heinäkuun 2020 aluehallinnollisessa uudistuksessa piirien lukumäärää vähennettiin oleellisesti ja aiempi Stanytsja Luhanskan piirin alue siirrettiin pääosin osaksi Štšastjan piiriä. Donetsin eteläpuolinen osa aiemmasta piiristä oli jo vuonna 2014 jäänyt vapaan Ukrainan hallinnon ulkopuolelle, Venäjän ylläpitämän kapinallisalueen haltuun. Tämän maakaistaleen Ukraina liitti heinäkuussa 2020 Štšastjan piirin eteläpuolelle (de jure) perustamaansa Dovžanskin piiriin. 
Ukrainan tilastokeskus arvioi piirin väkiluvuksi 48 512 ihmistä (1.1.2017). Väestöstä kaupunkilaisiksi tilastoitiin 18 235 henkeä ja he asuvat jommassakummassa piirin kahdesta kaupunkityyppisestä taajamasta: Stanytsja Luhanska (смт Станиця Луганська, 13 391 asukasta) ja Petropavlivka (смт Петропавлівка, 4 844 as.) 
Venäjän vastaisella rajalla toimi aiemmin maantieliikennettä palveleva Ukrainan rajaviranomaisten raja-asema (Krasna Talivka), mutta Itä-Ukrainan sodan aikana tämä maantieyhteys Venäjältä piirin alueelle suljettiin helmikuussa 2015.
José Luis Martínez

José Luis Martínez Gómez (19. helmikuuta 1935 Zaragoza – 11. syyskuuta 2017 La Palma, Kanariansaaret) oli espanjalainen koripalloilija. Martínez pelasi Espanjan pääsarjassa voittaen Espanjan mestaruuksia ja cup-mestaruuksia. Hän edusti myös Espanjan miesten maajoukkuetta vuoden 1959 EM-kilpailuissa.
Martínezin veli Alfonso Martínez oli myös maajoukkuekoripalloilija.
Elämä ja ura.
Martínez pelasi urallaan Espanjan pääsarjassa ja edusti muun muassa FC Barcelonaa, Real Madridia ja Joventut Badalonaa. Hän voitti Espanjan mestaruuden vuosina 1957, 1958 ja 1959 sekä Espanjan cup-mestaruuden vuosina 1957 ja 1959.
Martínez edusti myös Espanjan miesten maajoukkuetta 22 ottelussa 2,7 pisteen keskiarvolla. Hän kuului maan turnauskokoonpanoon vuoden 1959 EM-kilpailuissa.
Martínez kuoli La Palmassa 82-vuotiaana 11. syyskuuta 2017.
Starobilskin piiri

Starobilskin piiri () on yksi Ukrainan Luhanskin alueen hallinnollisista piireistä. Piirin hallinnollinen keskus on Starobilskin kaupunki (17 198 as., ). Osana vuoden 2020 aluehallinnollista uudistusta, Ukrainan piirien lukumäärää supistettiin. Tästä syystä Starobilskin piirin pinta-ala ja väkiluku kasvoivat vuonna 2020. Nylyinen piiri rajoittuu etelässä Štšastjan piiriin, lounaassa Sjevjerodonetskin piiriin, lännessä Svatoven piiriin sekä pohjoisessa Venäjän Voronežin alueeseen ja idässä Rostovin alueeseen.
Ukrainan tilastokeskus arvioi piiri väkiluvuksi 44 418 ihmistä (1.1.2017). Piiri on väestöltään maaseutuvaltainen, sillä kaupunkilaisksi tilastoitiin ainoastaan Starobilskin asukkaat. Vuoden 2021 väestöarvion mukaan Starobilskin laajentuneen piirin väkiluku oli 126 010. Heistä kaupunkilaisiksi tulkittiin nyt 38,6 prosenttia, eli Starobilskin kaupungin (16 267 as.) ja viiden kaupunkityyppisen taajaman asukkaat (Bilovodsk 7 771 as., Bilolutsk 3 729 as., Markivka 5 586 as., Milove 5 770 as., ja Novopskov 9 489 as.).
MG 08/15

MG 08/15 on ensimmäisessä maailmansodassa käytetty konekivääri. Se kehitettiin alkuperäisestä MG 08 konekivääristä kevyemmäksi versioksi.
Kehitys.
Saksa käytti ensimmäisen maailmansodan aikana 1908 kehittämäänsä MG 08 konekivääriä, joka oli vesijäähdytteinen. Vickers-konekiväärin tavoin ase vaati useamman noin neljän henkilön pitämään sitä toiminnassa. Sodan alussa Saksalla oli yhteensä 4 919 kappaletta MG 08. Se oli kuitenkin liian painava jalkaväen käyttöön etenemisen suhteen, jonka myötä Saksa päätti kehittää kevyemmän version.
Käyttö.
1915 kehitettiin MG 08/15, jota kevennettiin 69 kilosta 19,5 kiloon. Se otettiin varsinaisesti käyttöön rintamalle kesällä 1917. Kevennetty malli auttoi tukemaan tulitaistelussa, kun sitä ennen useat hyökkäykset epäonnistuivat vähäisen konekiväärituen vuoksi. Myös useita konekiväärejä menetettiin sen vuoksi, koska niitä ei saatu kasattua pois tarpeeksi nopeasti. Kevyempi malli toimi pelkästään kaksijalkaisella jalustalla.
Vaikka MG 08/15 tarkoitus oli olla kevyt konekivääri se oli siihen nähden painava 19,5 kilosta huolimatta, kun ranskalaisilla ja britannialaisilla oli käytössä huomattavasti kevyemmät Hotchkiss M1909 ja Lewis-pikakivääri, jotka painoivat 13 kiloa. Tämän vuoksi MG 08/15 oli käytössä vain tietynlaisissa hyökkäyksissä. Enimmäkseen sitä käytettiin lähes yksinomaan asemasodan myötä pelkästään puolustustarkoituksessa. Asetta tuotettiin 130 000 kappaletta ja se oli Saksan käytetyin konekivääri ensimmäisessä maailmansodassa. Sitä vastoin MG 08 tuotettiin 72 000 kappaletta.
1918 kehitettiin vielä kevyempi malli MG 08/18, joka painoi 16 kiloa ja se oli vesijäähdytteisen sijaan ilmajäähdytteinen. Se oli tarpeeksi kevyt nopeissa hyökkäyksissä, mutta koska se tuotiin sotaan mukaan varsin myöhäisessä vaiheessa, sitä käytettiin pääosin turvaamaan saksalaisten vetäytymistä.
Kreminnan piiri

Kreminnan piiri (, ) oli yksi Ukrainan Luhanskin alueen hallinnollisista piireistä. Piirin hallinnollinen keskus oli Kreminnan kaupunki (19 482 as., ). Ukrainan heinäkuun 2020 aluehallinnollisessa uudistuksessa Kreminnan piiri lakkautettiin; piirin eteläosat liitettiin uuteen Sjevjerodonetskin piiriin ja pohjoisosat laajennettuun Svatoven piiriin. 
Ukrainan tilastokeskus arvioi piirin väkiluvuksi 39 790 ihmistä (1.1.2017). Kaupunkilaisiksi tilastoitiin Kreminnan kaupungin ja Krasnoritšenken kaupunkityyppisen taajaman (Красноріченське, 4 167 as.) väestö.
Atte Jussila

Atte Jussila (s. 24. kesäkuuta 1991 Tampere) on suomalainen jalkapallotuomari. Jussila opiskelee Tampereen yliopistossa. Hän on toiminut valioerotuomarina säännöllisesti kaudesta 2013 alkaen ja Veikkausliigan tuomarina kaudesta 2017 alkaen.
Jussila on toiminut myös jääkiekkotuomarina.
Tubarão

Tubarão on satamakaupunki Brasilian Santa Catarinan osavaltiossa. Tubaraon väkiluku on 104 457. 
Kaupunki perustettiin vuonna 1773. 1800-luvulla alueelta löydettiin kivihiiltä. Eräs Brasilian pahimmista luonnononnettomuuksista tapahtui vuonna 1974, kun Tubaraojoki tulvi jättäen jälkeensä 2 000 vakavasti loukkaantunutta ihmistä ja 100 000 ihmistä kodittomiksi.
EasyJet Europe

EasyJet Europe on brittiläisen halpalentoyhtiö EasyJetin itävaltalainen tytäryhtiö. easyJet perusti sen vuonna 2017 voidakseen siirtää osan toiminnoistaan EU-alueelle Britannian päätettyä erota EU:sta. Sen tarkoituksena on varmistaa, että easyJet voi jatkaa EU:n sisäisiä lentoja vielä senkin jälkeen, kun brexit on viety loppuun eikä Britannia enää kuulu EU-alueeseen.
EasyJet sai uudelle yhtiölle toimiluvan Itävallan viranomaisilta heinäkuussa 2017, ja EasyJet Europe lensi ensimmäisen lentonsa 20. heinäkuuta. Sen on tarkoitus siirtää uudelle yhtiölle noin sata lentokonetta, jotka lentävät easyJetin Euroopan solmukohdista.
Laivasto.
Heinäkuussa 2020:
Martti Korpela

Martti E. O. Korpela (9. joulukuuta 1938 Helsinki – 12. elokuuta 2017 Espoo) oli muun muassa Elintarviketeollisuusliiton johtaja vuosina 1972–1987. Hän oli myös töissä Yhdysvaltain suurlähetystössä maatalousasioiden asiainhoitajana, MTV:n tiedotuspäällikkönä ja Elintarviketeollisuusliiton tehtävissä. Korpela kävi Arkadian yhteislyseota. Hän valmistui agronomiksi Helsingin yliopiston maatalous–metsätieteellisestä tiedekunnasta vuonna 1965. Korpela toimi tiiviisti Suomen ja Euroopan unionin jäsenyysneuvotteluissa.
The Halcyon

The Halcyon on brittiläinen draamasarja, joka alkoi ITV-kanavalla 2. tammikuuta 2017. Sarjan luonut Charlotte Jones. "The Halcyon" sijoittuu vuoteen 1940 ja Toiseen maailmansotaan. Sarjassa keskitytään Lontoossa sijaitsevaan viiden tähden hienostohotelliin. Pääosia näyttelevät Steven Mackintosh ja Olivia Williams.
Suomessa Yle TV1 alkoi esittää sarjaa 12. syyskuuta 2017. Ruotsissa sarjaa on esittänyt SVT ja Norjassa NRK.
"The Halcyon" lopetettiin ensimmäisen kauden jälkeen.
Dennis Priestley

Dennis Priestley (s. 16. heinäkuuta 1950 Mexborough, Yhdistynyt kuningaskunta) on ammattilaisuransa päättänyt englantilainen dartsinpelaaja. Priestley on lajin kaksinkertainen maailmanmestari (1991, 1994) ja ensimmäinen pelaaja, joka voitti sekä BDO:n että PDC:n maailmanmestaruusturnaukset.
Ura.
Priestley aloitti ammattilaisuransa vasta lähes 40-vuotiaana vuonna 1989. 1991 maailmanmestaruuden voittanut Priestley oli yksi kuudestatoista pelaajasta, jotka erosivat BDO-liitosta perustaakseen lajille uuden ammattilaisten järjestön, World Darts Councilin (nykyisin PDC).
Priestley voitti uuden järjestön ensimmäisen maailmanmestaruusturnauksen 1994 ja voitti näin ensimmäisenä pelaajana molempien liittojen mestaruudet. Priestley on ainoa pelaaja, joka on voittanut mestaruudet ensimmäisillä turnaukseenosallistumiskerroillaan. Myöhempinä vuosina hän eteni neljä kertaa (1996, 1997, 1998, 2000) loppuotteluun, häviten jokaisella kerralla Phil Taylorille.
PDC:n maailmanlistan ykköseksi marraskuusta 1994 huhtikuuhun 1995 sijoittuneen Priestleyn ura lähti vähitellen hiipumaan vuosituhannen vaihteen jälkeen. Vuoden 2000 maailmanmestaruusfinaalin jälkeen parhaiksi saavutuksiksi jäivät US Openin voitto 2009 sekä World Grand Prixin (2005, 2006), Premier League Dartsin (2007) ja World Matchplayn (2008) semifinaalisijat.
Priestley päätti ammattilaisuransa 2014.
Juutinrauman tulli

Juutinrauman tulli () on Eerik Pommerilaisen vuonna 1429 aloittama käytäntö, jossa Tanska keräsi kaikelta Juutinrauman läpikulkevalta laivaliikenteeltä maksuja. Alkuaikoina maksu oli sama kaikille laivoille, mutta vuodesta 1567 alkaen se perustui laivan rahdin arvoon. Tanskan valtio sai kolmanneksen tuloistaan 1500- ja 1600-luvuilla näistä tulleista. Tullimaksu kerättiin Helsingörissä ja sitä varten rakennettiin Kronborgin linna 1420-luvulla. Linnan tykeillä voitiin upottaa laivat, jotka yrittivät ohittaa maksamatta tullia. Vuonna 1857 Tanska joutui lopettamaan tullin keruun kansainvälisen painostuksen seurauksena. Yhdysvallat oli kieltäytynyt maksamasta tullia vuonna 1855. Tullauskirjat ovat säilyneet ja ne ovat nykyään tärkeä lähde historian tutkimukselle. Esimerkiksi Suomen edustalla haaksirikkoutuneen "Vrouw Marian" lasti on saatu selville Juutinrauman tullausasiakirjoista.
Juutinrauman tulli aiheutti useita konflikteja Tanskan ja Ruotsin välille. Ruotsin vuonna 1643 aloittamassa sodassa, jota johti Lennart Torstenson, Ruotsi saavutti voittoja ja Brömsebron rauhassa Tanska joutui myöntämään ruotsalaisille laivoille tullivaupauden Juutinraumaan. Suuressa Pohjan sodassa Ruotsi kärsi tappion Venäjälle ja Tanskalle ja joutui vuodesta 1721 jälleen maksamaan tullia.
Steven Mackintosh

Steven Mackintosh (s. 30. huhtikuuta 1967) on englantilainen näyttelijä. Hän on esiintynyt lukuisissa elokuvissa ja televisiosarjoissa, kuten "Puuta, heinää ja muutama vesiperä", "Kolme naista sodassa ja rakkaudessa", "Luther" ja "The Halcyon".
Varhainen elämä.
Mackintosh syntyi 30. huhtikuuta 1967 Cambridgessä. Hän kävi peruskoulunsa Sawstonissa, jonka jälkeen hän opiskeli Sawstonin collegessa sekä teatterikorkeakoulussa. 
Mackintosh teki debyyttinsä teatterilavoille 12-vuotiaana Bush Theatressa, jonka jälkeen hän pääsi näyttelemään pääroolia Royal National Theatressa.
Rantavuori

Rantavuori on Naantalissa, Rymättylässä Otavan saarella Ahteentaassa sijaitseva merenrantakallio, joka kohoaa merestä 45 metrin korkeuteen. Jyrkästi merestä nouseva kallioselännejakso on 24 hehtaarin laajuinen rajautuen ympäröiviin peltoihin ja metsäkaistaleisiin. Vesi- ja ympäristöhallituksen vuoden 1995 julkaisussa "Luonnon- ja maisemansuojelun kannalta arvokkaat kallioalueet Turun ja Porin läänissä" Rantavuori sai inventoinnin, valtakunnallisesti merkittävän kallioalueen suojelurajauksen. Kallioalueen maisemallisia arvoja pidetään hyvin merkittävänä, kun geologisia ja biologisia arvoja merkittävänä. Rantavuoren arvoluokka eli luonnon- ja maiseman suojelullinen merkitys on 4, eli kyseessä on luonnonarvoiltaan arvokas kallioalue.
Rantavuori on suosittu näköalapaikka. Rantavuoren huipulta on hyvä näkymä etelään ja länteen saaristoon ja pohjoiseen metsäisiin viljelysmaisemiin. Kallioalueen länsiosan etelärinteellä on massiivinen mereen laskeva jyrkänne, joka erottuu kauas. Rantavuori erottuu maisemasta myös mantereen suunnalta katsottaessa melko kaukaa.
Kallion geomorfologisesti merkittävin kohta on kiillegneissin liuskeisuutta myötäillen merestä 40 metriä kohoava eteläjyrkänne. Jyrkännemaisemat ja selänteiden väliset syvät halkeamat ja raot muodostavat edustavan mosaiikkimaisen kalliomaiseman jota pidetään tavanomaista erikoisempana. Kallioselännejakson lakiosat ovat melko voimakkaasti kumpuilevaa kalliomännikkömaastoa, joita erottaa matalat kalliopainanteet. Etenkin länsiosan jyrkillä rinteillä silokallioalueet ovat edustavia.
Biologisilta arvoiltaan kallioalue on merkittävä ja monipuolinen. Kasvillisuus on osin varsin edustavaa, ja silokallioiden sekä paisteisten avokalliorinteiden jäkäliköitä ja kallioniittyjä on varsin runsaasti. Näillä paikoilla esiintyy muun muassa napa- ja kymyjäkäliköitä sekä kalliokieloja ja isomaksaruohoja. Etelärinteen jyrkänteen alapuolella on pensaikkoinen lehtoreunus, joka muuttuu rannassa tervaleppäkorveksi. Paikalla kasvaa taikinanmarjaa ja hiirenporrasta. Silokallioseinämillä ja pystyseinämillä on varsin edustavasti niukkaravinteista kalliokasvillisuutta kuten kalliopalmikkosammalta ja kallioisokarvetta.
Naisten Superpesiksen kausi 2017

Naisten Superpesiksen kausi 2017 oli Suomen pesäpallon naisten pääsarjan Superpesiksen 28. kausi. Kausi alkoi 22. huhtikuuta ja päättyi 16. syyskuuta 2017. 
Sarjajärjestelmä.
Runkosarjassa pelattiin ensin kaksinkertainen alkusarja, jonka jälkeen alkusarjan seitsemän parasta pelasivat ylemmän jatkosarjan (sijoista 1-7) yksinkertaisena sarjana ja alkusarjan neljä viimeisintä joukkuetta pelasivat alemmassa jatkosarjassa (sijoista 8-11) kaksinkertaisen sarjan. Pudotuspeleihin etenivät koko runkosarjan kahdeksan parasta joukkuetta. 
Sarjakarsinta.
Sarjakarsintaottelut jätettiin pelaamatta, koska Ykköspesiksen voittaja nousee suoraan ensi kaudeksi Superpesikseen ja Ykköspesiksen toisella ja kolmannella sijalla olivat kahden superpesisjoukkueen kakkosjoukkueet. 
Lopulliset sijoitukset.
Kaudeksi 2018 sarjaan nousee Ykköspesiksestä Hyvinkään Tahko. Kauden päätteeksi Kajaanin Pallokerho luopui sarjapaikastaan. 
Televisiointi.
Televisioinnista vastasi VeikkausTV ja Nelonen Media. Ainoastaan loppuottelut televisioitiin ilmaisena Yle TV2 kanavalla.
Allyylikloridi

Allyylikloridi ei 3-klooripropeeni on kloorattuihin alkeeneihin kuuluva orgaaninen yhdiste. Yhdistettä käytetään muun muassa polymeerien ja muiden kemikaalien valmistuksen lähtöaineena.
Ominaisuudet.
Huoneenlämpötilassa allyylikloridi on väritöntä herkkäliikkeistä nestettä. Sillä on tunnusomainen pistävä ja valkosipulinkaltainen haju. Yhdiste liukenee vähäisessä määrin veteen ja runsaasti useisiin orgaanisiin liuottimiin esimerkiksi etanoliin, dietyylieetteriin, asetoniin, kloroformiin ja tolueeniin. Allyylikloridi on hyvin reaktiivinen yhdiste. Yhdiste reagoi alkeeneille tyypillisesti ja se voidaan esimerkiksi polymeroida, se voi reagoida additioreaktioilla tai hapettaa epoksidiksi. Yhdisteelle tapahtuu myös organohalogeeniyhdisteiden tyypillisiä reaktioita ja klooriatomi voidaan esimerkiksi korvata muilla nukleofiileillä nukleofiilisella substituutioreaktiolla. Allyylikloridi ärsyttää hyvin voimakkaasti ihoa, silmiä ja hengitysteitä. Yhdisteelle altistumisesta voi seurata yskää, kurkkukipua, huonovointisuutta ja iholle joutuessa syövytysvammoja.
Valmistus ja käyttö.
Ensimmäisen kerran allyylikloridia valmistivat Auguste Cahours ja August Hofmann vuonna 1857 allyylialkoholin ja fosforitrikloridin välisellä reaktiolla. Nykyään yhdistettä valmistetaan teollisessa mittakaavassa klooraamalla propeenia noin 500–510 °C:n lämpötilassa. Reaktio on tyypiltään radikaalireaktio ja matalammassa lämpötilassa muodostuu myös muita kloorattuja hiilivetyjä. Pienemmässä mittakaavassa allyylikloridia valmistetaan muilla menetelmillä.
Allyylikloridia käytetään runsaasti muiden yhdisteiden valmistukseen. Siitä saatavia kemikaaleja ovat muun muassa epikloorihydriini, glyseroli, allyyliamiini, allyyliesterit, epoksidihartsit, novolakka ja eräät barbituraatit ja muut lääkeaineet.
Sulkahyppyhännät

Sulkahyppyhännät eli aitohyppiäiset (Isotomidae) on hyppyhäntäisten heimo, joka sisältää maailmanlaajuisesti 1410 kuvattua lajia noin 110 suvussa.
Pallohyppiäiset

Pallohyppiäiset (Sminthuridae) on hyppyhäntäisten heimo, joka sisältää 260 kuvattua lajia.